《宝觉师画少陵像用笔其简伯氏称赏之因戏为长》
宋代·王洋

破帽麻鞋肩伛偻，回头意若呼宗武。
行歌又似出关时，饭颗山前日当午。
公如冰玉天赋成，玉为温润冰为清。
庙中朱弦堂上曲，一唱三叹知遗声。
平生但饱主人饭，身后空传世上名。
萧条冷炙残杯气，寂寞千秋万古情。
吴僧笔端龙幻化，幻出前贤世无价。
可怜见画未见诗，更合爱诗主爱画。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。